Дыстрыбутыў Linux

Дыстрыбутыў Linux (, ад  — «распаўсюджваць») — гэта від аперацыйнай сістэмы, якая ствараецца на аснове ядра Linux, да якога дадаецца іншае праграмнае забеспячэнне ў залежнасці ад мэтаў распрацоўкі дыстрыбутыва. Дыстрыбутывы Linux распрацоўваюцца для шырокага спектру сістэм, пачынаючы ад убудаваных прылад (напрыклад, OpenWrt) і персанальных камп’ютараў (напрыклад, Linux Mint) да магутных суперкамп’ютараў (напрыклад, Rocks Cluster Distribution).

Большасць дыстрыбутываў Linux звычайна уключае ядро Linux, сістэму ініцыялізацыі (напрыклад, systemd, OpenRC або runit) і свабодныя бібліятэкі ад праекта GNU. Каб забяспечыць функцыянаванне працоўнага стала ў дыстрыбутыў могуць быць уключаны сервер адлюстравання, асяроддзе працоўнага стала, гукавы сервер і іншыя звязаныя праграмы.

Большая частка праграмнага забеспячэння ў дыстрыбутывах Linux з’яўляецца свабодным праграмным забеспячэннем з адкрытым зыходным кодам, што дазваляе кожнаму мадыфікаваць арыгінальныя праграмы. Дыстрыбутывы Linux могуць ўключаць таксама прапрыетарныя праграмы, неабходныя, напрыклад, для драйвераў прылад.

Дыстрыбутыў Linux можна таксама ахарактарызаваць як пэўны набор прыкладнога і службовага праграмнага забеспячэння, запакаванага з ядром Linux такім чынам, што яго магчымасці задавальняюць патрэбы нейкага кола карыстальнікаў. Стваральнікі дыстрыбутыва адаптуюць да яго праграмы і аб’ядноўваюць іх ў праграмныя пакеты. Пакеты праграм даступныя ў інтэрнэце ў так званых рэпазітарах.  Насамрэч стваральнікі дыстрыбутыва часцей адказваюць толькі за праграмы ўстаноўкі і сістэмы кіравання пакетамі, астатнія праграмы дыстрыбутыва ствараюцца іншымі людзьмі.

Колькасць дыстрыбутываў Linux амаль дасягае тысячы асобнікаў. Існуюць дыстрыбутывы, прыдатныя для выкарыстання на настольных камп’ютарах, серверах, ноўтбуках, нэтбуках, мабільных тэлефонах і планшэтах, а таксама ва ўбудаваных сістэмах. Дыстрыбутывы бываюць камерцыйнымі (Fedora Linux ад Red Hat, openSUSE ад SUSE, Ubuntu ад Canonical) або цалкам створанымі супольнасцю распрацоўшчыкаў (Debian, Slackware, Gentoo, Arch Linux). Большасць дыстрыбутываў пастаўляецца гатовымі да выкарыстання, аднак некаторыя (напрыклад, Gentoo) распаўсюджваюцца ў выглядзе зыходнага кода і павінны быць скампіляваны для ўстаноўкі.

 Крыніцы 

 Спасылкі 
 Спіс дыстрыбутываў GNU/Linux, якія Фонд свабоднага праграмнага забеспячэння лічыць свабоднымі

Катэгорыя:Linux
Катэгорыя:Дыстрыбутывы Linux